|  |
| --- |
|  |
|  |

SPOROČILO ZA JAVNOST

**V Tehnoparku Celje tretja dvodnevna STEAM konferenca**

*V Tehnoparku Celje bo letos 7. in 8. marca potekala že tretja dvodnevna STEAM konferenca – ZABAVNI STEAM KOT INOVATIVNO UČNO OKOLJE, namenjena zaposlenim v vzgoji in izobraževanju. Na konferenci se bo predstavilo 17 STEAM strokovnjakov, ki bodo izvedli 22 različnih predavanj in delavnic.*

Po uspehu prejšnjih dveh izvedb STEAM konference se letos pripravlja že tretja, ki bo ponovno združila STEAM strokovnjake iz različnih področij znanosti, tehnologije, inženirstva, umetnosti in matematike. Med njimi bodo: Natalija Premužič, ustanoviteljica in direktorica zavoda Super Glavce ter vodja programa FLL (FIRST LEGO liga), predstavniki Podjetniškega inkubatorja Kočevje, ki mladim omogočajo razvoj podjetniških in tehnoloških veščin, predstavniki YUNO učne metode, inovativne platforme za izboljšanje koncentracije pri otrocih, Alen Rupnik, kemijski inženir in kuhar, Neja Brlogar iz S.O.S. šole, dr. Maša Jazbec, intermedijska umetnica, kustosinja in akademska raziskovalka, dr. Nataša Kovačič, doktorica kemijskih znanosti in ustanoviteljica blagovne znamke Nat Cosmetics, Simona Šalej, univ. dipl. biologinja (Razpis.si – "Svetovanje in izobraževanje za dobrobit živali"), Suzana Senica, akademska slikarka. Na področju digitalnega izobraževanja bosta Manca Golob in Nika Prelovec (Digital School) predstavili programerske tečaje za otroke in mladostnike, Marko Rakuša (Inovatio) inovativne rešitve za šole in podjetja, Katja Zalar Nikovič (Zavod Kersnikova) raziskovalne umetniške programe, Oliver Buček (RoboTech) bo demonstriral VEX IQ komplete, ki omogočajo preizkušanje različnih kombinacij zobnikov in razumevanje vpliva prestavnih razmerij na delovanje robotov. Maja Gačnik (Legama d.o.o.) bo predstavila STEAM učne sete, ki prispevajo k opismenjevanju, matematiki in vpliva na družbeno-čustveni razvoj, Mali ustvarjalci pa LEGO robotiko, ki omogoča izkustveno učenje preko igre. Med učnimi pripomočki bo predstavljena tudi aplikacija KOBI, ki individualizira učenje branja in spodbuja motivacijo otrok, tudi tistih z manjšim interesom za branje. Na konferenci bo Tehno park Celje predstavil tudi svoje programe, Postani ekolog, Predstava znanstvenice Ane in gosenice Fani ter Osnove programiranja z roboti.

Osrednji poudarek konference bo na sodobni izobraževalni metodi STEAM, ki je ključnega pomena za pridobivanje in razvoj znanja v prihodnosti. S predstavitvijo različnih delavnic, aktivnosti in primerov dobrih praks, ki povezujejo znanost, tehnologijo, inženirstvo, kreativnost in matematiko, želijo v Tehno parku Celje spodbuditi udeležence k implementaciji tovrstnega interdisciplinarnega pristopa v vzgojno-izobraževalni proces ter jih opremiti z orodji za izboljšanje kakovosti in učinkovitosti izobraževalnega dela.

Prijave za konferenco so odprte do srede, 5. marca 2025, preko spletne strani Tehno parka Celje (tehnopark.si).